

Fundació Caixa Ontinyent organitza un teatre de titelles per a apropar l'educació financera als més menuts

**Amb motiu del Dia de l'Educació Financera, presenta les activitats previstes per als pròxims mesos, dirigides a totes les edats.**

**Des de la seua posada en funcionament en 2016, el programa ha sigut utilitzat per 120.000 persones.**

Amb motiu del Dia de l'Educació Financera, que se celebra hui, Fundació Caixa Ontinyent ha presentat el programa per al nou curs amb actuacions per a tots els grups d'edat. Una labor de formació i difusió a la qual han accedit, des de la seua posada en marxa en 2016, 120.000 persones.

Una de les novetats més significatives per a enguany és la major aproximació al públic infantil mitjançant l'organització d'un teatre de titelles amb els personatges de la seua col·lecció de contes infantils “els contes de Dino”. A través de quatre dels protagonistes (Dino, Porqui, Calixta la periodista i Serafí l'explorador) els més menuts coneixeran, de manera divertida i amena, conceptes bàsics en matèria de finances. De moment, s'han organitzat 4 sessions a les quals s'ha convidat als alumnes de tots els centres educatius d'Ontinyent de 1r, 2n i 3r de primària, amb la confirmació d'assistència de 800 xiquets. Els encarregats de les funcions seran Mario Roig i Jordi Pla, de l'associació cultural DEBATABAT.

Cal destacar que a la col·lecció de contes, disponibles en format llibre, també es pot accedir a través de l'aplicació gratuïta per a Android i IOS, “*els contes de Dino*” en la qual es poden escoltar i llegir els contes, i realitzar activitats d'entreteniment en valencià, castellà i anglés. L'App ha registrat des del seu llançament quasi 20.000 descàrregues.

Per als joves, s'ha convocat la III edició del Concurs de coneixements financers destinat a alumnes de 4t d'ESO i es mantindran conferències presencials i virtuals per a alumnes d'ESO, Batxillerat i cicles formatius. A més, està previst el llançament d'una Aula Virtual que aglutinarà formació de temàtica diversa i que anirà obrint-se a públics de diferents edats.

Pel seu efecte multiplicador, el programa aposta a més per la formació per a professors de diferents nivells, mitjançant cursos oficials a través dels Centres de professors de Xàtiva, Cheste, Alacant i València, que compten amb una elevada demanda. I per a les persones majors, formació i informació especialment relacionada amb les noves tecnologies, serveis bancaris i ciberseguretat. Així mateix, es difon informació sobre temes d'actualitat a través del web, que disposa d'un diccionari financer, i de les xarxes socials.

La Fundació està desenvolupant també enguany una acció formativa especial en ciberseguretat, en la qual ha comptat amb la participació de l'humorista i presentador Eugeni Alemany, per a alertar i conscienciar sobre el perill dels fraus existents en la xarxa i com actuar davant ells.

El President de Caixa Ontinyent, José Pla, ha recalcat que “*totes les persones, al llarg de la seua vida, prenen decisions que afecten la seua economia personal, professional i empresarial, i per tant, és necessari tindre uns coneixements mínims per a ser més conscients en la presa de decisions davant les diverses circumstàncies econòmiques que sorgisquen al llarg de la vida*”. Destacant també que el programa d'educació financera “*està en constant evolució, i s'adapta a la demanda i preferències dels seus usuaris, a més és un programa singular, únic a Espanya perquè està ajustat a la idiosincràsia dels nostres pobles i de la nostra gent, i prioritàriament en valencià*”.

Per part seua, el Gerent de la Fundació Caixa Ontinyent, Roberto Sanz, ha subratllat el gran acolliment del programa i la labor que realitza, tal com demostra la participació en les activitats que impulsa. “15.000 persones s'informen a través del nostre web i xarxes socials cada any, més de 250 professors s'han format a través dels nostres cursos en 2023 i prop de 100 ho faran en els pròxims mesos, 430 alumnes d'ESO van participar l'any passat en el nostre concurs d'educació financera i quasi 300.000 persones han aprés, en clau d'humor al costat d'Eugeni Alemany. Un programa viu, obert a tots els públics, proactiu en les seues activitats i receptiu a les inquietuds i peticions que ens arriben”.

**Ontinyent, 2 d’octubre de 2023**